stanford-oval/wikipedia huggingface dataset:
Orkesterialkusoitto 1812

Orkesterialkusoitto Vuosi 1812 op. 49 (ven. Торжественная увертюра 1812-ого года) on Pjotr Tšaikovskin ohjelmallinen orkesteriteos sinfoniaorkesterille, kuorolle, sotilassoittokunnalle, kirkonkelloille ja kanuunoille. Teos valmistui vuonna 1880, ja se kantaesitettiin Moskovassa 1882 Kristus Vapahtajan katedraalissa. Alkusoitto on sävelletty vuonna 1812 käydyn Borodinon taistelun muistoksi, jossa venäläiset puolustivat Moskovaa Napoleonin armeijalta. Ranskalaisten epäonnistunut sotaretki ja sitä seurannut Napoleonin armeijan vetäytyminen merkitsivät käännekohtaa Napoleonin sodissa.
Äänitiedostojen kuunteluohjeet
Suurellinen orkesteriteos tunnetaan parhaiten loppuhuipennuksen kanuunanlaukauksista, jotka voidaan esittää ulkoilmaesityksissä oikeilla kanuunoilla. Jakso kuuluu taidemusiikin tunnetuimpiin teoskatkelmiin, sillä sitä käytetään monissa yhteyksissä, kuten piirroselokuvissa, tykkitulen yhteydessä. Teoksessa lainataan myös Marseljeesia kuvaamaan ranskalaisia joukkoja, samoin kuin keisarillisen Venäjän kansallishymniä Bože, Tsarja hrani.
Vaikka teoksella ei ole yhteyttä Englannin ja Yhdysvaltojen väliseen vuoden 1812 sotaan, sitä soitetaan Yhdysvalloissa kansallispäivänä.
Aiheesta muualla

Kuvia tai muita tiedostoja aiheesta Orkesterialkusoitto 1812 Wikimedia Commonsissa
Pehtori

Pehtori eli pehtoori (myös valttari) oli entisajan Suomessa suurella maatilalla tilanhoitaja tai maataloustyönjohtaja. Maataloustyönjohtaja on synonyymina pehtorille osittain harhaanjohtava, vaikkakin hyvin yleisesti käytetty. Pehtoria ja tilanhoitajaa kutsuttiin myös voudiksi. Pehtori palkattiin kartanoon, ratsutilalle tai muuhun suureen maataloon johtamaan tilan tuotantoa ja työntekijöitä kuten renkejä, piikoja, maatyöläisiä ja vuokraansa työnteolla maksavia torppareita. Pehtorilla saattoi olla apunaan töiden esimiehiä, jotka olivat työntekijöiden tai torpparien joukosta valittuja tai valikoituja miehiä. He osallistuivat töihin ja vastasivat pehtorille töiden laadusta ja sujuvuudesta. Maatilan johtaminen ja organisointi sisälsi torppariaikana useita organisaatiotasoja.
Orkdalin kirkko

| Orkdalin kirkko Orkdal kirke |
| --- | --- |

Sijainti:  Orkland, Norja
Kirkkokunta:  Norjan kirkko
Hiippakunta:  Nidarosin hiippakunta
Rakentamisvuosi:  1893
Suunnittelija:  Carl Julius Bergstrøm
Materiaali:  kivi
Istumapaikkoja:  410
Lisää rakennusartikkeleitaArkkitehtuurin teemasivulla
Infobox OKNimi-testi OK: 
Orkdalin kirkko (norj. Orkdal kirke) on Orklandin kunnassa Trøndelagin läänissä Norjassa sijaitseva kivinen pitkäkirkko vuodelta 1893.
Aiheesta muualla

Kuvia tai muita tiedostoja aiheesta Orkdalin kirkko Wikimedia Commonsissa
Pehr Olof Malmström

Pehr Olof Malmström  (11. joulukuuta 1758 Gunnilbo, Ruotsi – 18. syyskuuta 1834 Stora Tuna, Ruotsi) oli ruotsalainen virkamies ja pappi, joka toimi Turun akatemian professorina ja rehtorina.
Pehr Olof Malmströmin vanhemmat olivat Björskogin komministeri Pehr Malmström ja Justina Hellenius ja puolisot vuodesta 1800 Maria Rosina Kessler (avioero, k. 1839) ja vuodesta 1816 Charlotta Lovisa Palmcrantz (k. 1862). Malmström tuli ylioppilaaksi Uppsalassa 1776 ja valmistui siellä filosofian maisteriksi  1785. Hänet vihittiin papiksi 1808. Malmströmistä tuli Uppsalan yliopiston käytännöllisen filosofian dosentti 1786 ja kansliakollegion ylimääräinen kanslisti 1788. Turun akatemian kreikan ja heprean kielten professoriksi hän tuli 1789, akatemian rehtorina hän toimi 1792–1793. Malmström oli kuninkaallisen kirjaston kirjastonhoitaja vuodesta 1795, kanslianeuvoksen arvon hän sai 1807. Malmström toimi kirkkoherrana Skövdessä Skaran hiippakunnassa vuodesta 1811 ja Stora Tunassa Västeråsin hiippakunnassa vuodesta 1822.
Panathenaia-juhlan tie

Panathenaia-juhlan tie nykyisin, taustalla Akropolis.
Panathenaia-juhlan tie (m.kreik. Ὁδός των Παναθηναίων, Hodos tōn Panathēnaiōn) oli antiikin aikainen tie Ateenassa Kreikassa. Se oli kaupungin pääteitä ja kulki Kerameikoksessa sijainneelta Dipylon-portilta Akropoliille. Antiikin Ateenassa tie tunnettiin yksinkertaisesti nimellä Dromos (Δρόμος), ”Tie”.
Panathenaia-juhlan tietä sekä Kaakkoisstoan raunioita.
Panathenaia-juhlan tie oli Eleusiista saapuneen Pyhän tien jatke. Se sai nimensä siitä, että Athenen kunniaksi joka neljäs vuosi järjestetyn suuren Panathenaia-juhlan juhlakulkue kulki sitä pitkin ylös Akropoliille. Kulkue vei Athenen temppelissä olevalle jumalattaren kulttikuvalle uuden peploksen. Kulkue on kuvattuna muun muassa Parthenonin friisissä. Lisäksi tietä käytettiin myös kilpajuoksuun sekä hevoskilpa-ajoihin ennen Panateenalaisen stadionin rakentamista. Luonnollisesti se oli käytössä myös tavallisena kulkuväylänä. Tie oli käytössä ainakin 500-luvulta eaa. 500-luvulle jaa. ja ilmeisesti vielä bysanttilaiselle ajalle 1100-luvulle saakka.
Tien pituus oli noin 1 050 metriä ja leveys noin 10–12 metriä, paikoin jopa 20 metriä. Se oli ainakin osittain päällystetty soralla ja reunustettu länsisivustalta kivetyllä ojituksella. Eteläpäässä eli Akropoliin päässä se kivettiin myöhemmän antiikin aikana suurilla kivilaatoilla. Tie halkaisi Ateenan Agoran luoteis-kaakkoissuunnassa. Sen luoteispää oli reunustettu lukuisilla stoilla eli pylväshalleilla. Tien varrella Agoran laidalla sijaitsi lukuisia julkisia, uskonnollisia ja kaupallisia rakennuksia ja rakennelmia, kuten Leokoreion, Kahdentoista jumalan alttari, Attaloksen stoa, Agrippan odeion, Itäinen rakennus, Pantainoksen kirjasto, Kaakkoistemppeli, Kaakkoisstoa ja Eleusinion. Tien varrelle oli pystytetty myös lukuisia patsaita. Akropoliin luoteispuolella tie yhtyi kukkulan kiertäneeseen Peripatos-tiehen Klepsydran lähdekaivon kohdalla. Tämän jälkeen se johti ylös Akropoliin länsipäässä sijaitsevalle porttirakennukselle Propylaialle.
Tie on kaivettu esiin osana Agoran alueen arkeologisia kaivauksia ja muodostaa edelleen keskeisen väylän arkeologisen alueen halki.
Aiheesta muualla

Kuvia tai muita tiedostoja aiheesta Panathenaia-juhlan tie Wikimedia Commonsissa
Lamar Odom

| Lamar Odom |
| --- | --- |
 Odom Lakersin pelaajana alkuvuonna 2011.
Henkilötiedot
Koko nimi:  Lamar Joseph Odom
Syntynyt: 6. marraskuuta 1979 (ikä 44) New York, Yhdysvallat
Kansalaisuus:   Yhdysvallat
Koripalloilija
Pelipaikka:  iso laitahyökkääjä
Pituus:  208 cm
Paino:  104 kg
NBA-varaus:  4. varaus 1999 (Los Angeles Clippers)
Pelaajaura
Yliopistojoukkueet
1998–1999:  Rhode Islandin yliopisto
Seurajoukkueet
1999–2003 2003–2004 2004–2011 2011–2012 2012–2013 2014:  Los Angeles Clippers Miami Heat Los Angeles Lakers Dallas Mavericks Los Angeles Clippers Laboral Kutxa
Maajoukkueet
2004–2010:   Yhdysvallat
Aiheesta muualla
www.lamarodomonline.com
FIBA
Lamar Joseph Odom (s. 6. marraskuuta 1979 Queens, New York, New York) on yhdysvaltalainen kilpauransa päättänyt koripalloilija. Odom varattiin NBA:han neljännellä vuorolla vuonna 1999, ja hän pelasi sarjassa vuodet 1999–2013. Vuonna 2014 hän pelasi hetken aikaa Espanjan pääsarjassa. NBA:ssa Odom edusti Los Angeles Lakersia vuosina 2004–2011 ja voitti seurassa NBA:n mestaruuden vuosina 2009 ja 2010. Vuonna 2011 Odom valittiin NBA:n kauden parhaaksi kuudenneksi pelaajaksi, ja tulokaskaudellaan hänet valittiin sarjan tulokkaiden ykköstähdistöjoukkueeseen. Odom pelasi vuosina 2004–2011 myös Yhdysvaltain maajoukkueessa, jossa hän voitti maailmanmestaruuden Turkissa 2010 ja olympiapronssia Ateenassa 2004. Urheilullisten saavutuksiensa lisäksi Odom on tullut tunnetuksi yksityiselämästään, varsinkin avioliitostaan Khloé Kardashianin kanssa ja päihteidenkäytöstään.
Ura > Nuoruus

Odom syntyi New Yorkin Queensin kaupunginosassa. Hänen isänsä oli heroiiniaddikti ja hänen äitinsä kuoli paksusuolen syöpään Lamarin ollessa 12-vuotias. Odomin kasvatti hänen isoäitinsä Mildred.
Vuonna 1997 Odom pääsi lasvegasilaisen Nevadan yliopiston joukkueeseen, mutta ilmi tulleen rahoitusskandaalin vuoksi hänen täytyi siirtyä Rhode Islandin yliopistoon, jossa hän joutui istumaan penkillä kauden 1997–1998. Seuraavalla kaudella Odom pelasi ainoan kautensa Rhode Islandin riveissä 17,6 pisteen ottelukohtaisella keskiarvolla johtaen yliopistojoukkueensa paikallisen konferenssin mestaruuteen.
Ura > Los Angeles Clippers (1999–2003)

Rhode Island -vuotensa jälkeen Odom asettui ehdolle NBA:n varaustilaisuuteen, jossa Los Angeles Clippers varasi hänet ensimmäisen kierroksen neljäntenä varauksena. Ensimmäisellä NBA-kaudellaan Odom kirjautti Clippersissä tehoikseen 16,6 pistettä, 7,8 levypalloa ja 4,2 syöttöä ottelua kohden. Hyvien otteidensa ansiosta Odom nimettiin NBA:n tulokkaiden 1. tähdistökentälliseen.
Marraskuussa 2001 Odomia epäiltiin NBA:n huumeidenvastaisen käytännön rikkomisesta jo toista kertaa kahdeksan kuukauden aikana. Aikanaan Odom myönsi käyttäneensä marihuanaa. Kauden jälkeen Odom oli vapaa pelaaja, ja Miami Heat teki hänestä tarjouksen.
Ura > Miami Heat (2003–2004)

Heatissä Odom pelasi yhdessä lupaavan nuorukaisen, Dwyane Waden kanssa. Alkukauden vaikeuksista huolimatta Heatin onnistui edetä pudotuspelivaiheeseen, jossa joukkue hävisi Indiana Pacersille konferenssien välierävaiheessa. Hyvin kauden aikana pelannut Odom vaihdettiin kauden jälkeen kahden muun pelaajan kanssa Los Angeles Lakersiin, vaihdossa Heat sai Shaquille O'Nealin.
Ura > Los Angeles Lakers (2004–2011)

Los Angelesiin siirryttyään Odom kärsi aika ajoin erilaisista loukkaantumisista. Kaudella 2007–2008 Lakers selviytyi loppuottelusarjaan Boston Celticsiä vastaan. Celtics vei finaalisarjan voiton otteluvoitoin 4–2.
Kaudella 2008–2009 Odom pelasi lähinnä nk. "kuudentena miehenä" eli ensimmäisenä vaihtopelaajana. Samalla kaudella hän voitti Lakersissä ensimmäisen NBA-mestaruutensa: loppuotteluissa Lakers voitti Orlando Magicin otteluvoitoin 4–1.
Kesällä 2009 Odomin vanha seura Miami Heat tavoitteli tätä, mutta heinäkuussa Lakers ilmoitti solmineensa Odomin kanssa neljän vuoden jatkosopimuksen, miltä ajalta Odom saa palkkaa 33 miljoonaa dollaria. Kauden 2010–2011 runkosarjan Odom pelasi 14,4 pisteen, 8,7 levypallon ja kolmen syötön ottelukohtaisella keskiarvolla. Hänet valittiin ylivoimaisesti NBA:n kauden parhaaksi kuudenneksi mieheksi. Kyseinen palkinto oli ensimmäinen Lakersin pelaajalle myönnetty.
Ura > Dallas Mavericks (2011–2012)

Odom siirtyi kaudeksi 2011–2012 edelliskaudella mestaruuden voittaneeseen Dallas Mavericksiin. Kausi ei ollut hänen osaltaan onnistunut, mistä osoituksena muun muassa siihenastisen uran matalin heittoprosentti sekä matalimmat keskiarvot pisteissä, levypalloissa, syötöissä ja pelatuissa minuuteissa. Kauden mittaan seurajohto kyseenalaisti Odomin omistautumisen joukkueelle. Lopulta Mavericks hyllytti hänet huhtikuussa 2012 loppukauden ajaksi.
Ura > Paluu Clippersiin (2012–2013)

Kesäkuussa 2012 Odom palasi Los Angeles Clippersiin oltuaan osa neljän joukkueen välistä kauppaa. Hän pelasi seurassa kaiken kaikkiaan 88 ottelua 4,1 pisteen ottelukohtaisella keskiarvolla.
Ura > Käynti Euroopassa ja Knicksissä (2014)

Kauden 2013–2014 alussa Odom ei pelannut missään NBA-seurassa, mutta teki helmikuussa 2014 sopimuksen espanjalaisen Laboral Kutxan kanssa. Hän pelasi kuitenkin nopeasti Yhdysvaltoihin ja teki sopimuksen New York Knicksin kanssa, jossa hän ei kuitenkaan pelannut.
Ura > Maajoukkue

| Mitalit> Maa:   Yhdysvallat.Miesten koripallo. Olympialaiset  | Mitalit> Maa:   Yhdysvallat.Miesten koripallo. Olympialaiset  | Mitalit> Maa:   Yhdysvallat.Miesten koripallo. Olympialaiset  | Maa:   Yhdysvallat> Miesten koripallo. |
| --- | --- | --- | --- |
|  Pronssia | Ateena 2004 |  |  |
| MM-kilpailut  | MM-kilpailut  | MM-kilpailut  |  |
|  Kultaa | Turkki 2010 |  |  |
Odom pelasi Yhdysvaltain maajoukkueessa 5,4 pisteen keskiarvolla sen voittaessa olympiapronssia Ateenan kesäolympialaisista 2004. Odom kutsuttiin myös vuoden 2006 MM-kilpailuihin, mutta hän kieltäytyi poikansa kuoleman vuoksi. Vuoden 2010 MM-kilpailuissa Turkissa Odom voitti Yhdysvaltain joukkueessa maailmanmestaruuden. Odom paljasti toukokuussa 2019 ilmestyneessä elämäkertakirjassaan Darkness to Light huijanneensa huumetestissä vuonna 2004 ennen olympialaisia, koska oli käyttänyt huumeita ennen kyseistä testiä.
Yksityiselämä

Odom avioitui syksyllä 2009 tosi-tv-esiintyjä Khloé Kardashianin kanssa. Entisestä seurustelusuhteestaan Liza Moralesin kanssa Odomilla on kuusikuukautisena kätkytkuolleen Jayden-pojan lisäksi kaksi lasta, Destiny (s. 1998) ja Lamar Jr. (s. 2002). Kardashianin ja Odomin avioero oli vireillä muttei tiettävästi vielä saatettu loppuun.
13. lokakuuta 2015 Odom löydettiin tajuttomana ja suu epämääräistä vaahtoa täynnä nevadalaisesta bordellista, ja hänet kuljetettiin sairaalahoitoon. Odom oli liian pitkä käytössä olleella helikopterilla kuljetettavaksi, joten hänet täytyi viedä sairaalaan ambulanssilla. Hengenvaaralliseen tilaan joutuneen Odomin uutisoitiin nopeasti saaneen aivovaurion ja ainakin yhden infarktin, ja hänet kytkettiin hengityskoneeseen. Tajuttomana myös sairaalassa aluksi pysyneen Odomin verestä kerrottiin löytyneen jälkiä ainakin kokaiinista, ja tämä oli käyttänyt bordellissa väitetysti seksuaalisia haluja voimistavaa luontaistuotevalmistetta. Hän palasi ensimmäisen kerran tajuihinsa hetkeksi 16. lokakuuta, ja seuraavana päivänä hän pystyi hengittämään itse. Kaksi Odomin ystävää oli kuollut huumeita käytettyään samana kesänä, ja vireillä olleen avioeronsa ym. vastoinkäymisten myötä Odom oli päättänyt rentoutua syrjäisessä bordellissa. Odomin odotetaan toipuvan erittäin hitaasti: hän sai laajan aivovaurion eikä pystynyt pitkään aikaan kävelemään eikä juuri puhumaan. Joulun 2015 aikoihin Odom pystyi ensimmäisen kerran kävelemään ilman koneapua ja tunnistamaan henkilöitä. Hän pääsi vuodenvaihteessa sairaalasta kuntoutukseen. Odom sai koomassa ollessaan 12 halvauskohtausta ja 6 sydänkohtausta. Odomin koripalloura jatkuu Kiinassa.
Saavutukset > Henkilökohtaiset saavutukset

NBA:n vuoden kuudes pelaaja 2011
NBA:n tulokkaiden ykköstähdistöjoukkueeseessa 2000
Saavutukset > Joukkuesaavutukset

Olympiapronssia 2004
Maailmanmestaruus 2010
NBA-mestaruus 2009 ja 2010
Aiheesta muualla

Wikimedia Commonsissa on kuvia tai muita tiedostoja aiheesta .
Odomin virallinen kotisivu (Arkistoitu – Internet Archive) (englanniksi)
Yhdysvaltain joukkue – Kesäolympialaiset 2004
4 Iverson |
5 Marbury |
6 Wade |
7 Boozer |
8 Anthony |
9 James |
10 Okafor |
11 Marion |
12 Stoudemire |
13 Duncan |
14 Odom |
15 Jefferson |
Valmentaja Brown
Yhdysvaltain joukkue – Koripallon MM-kilpailut 2010
4 Billups |
5 Durant |
6 Rose |
7 Westbrook |
8 Gay |
9 Iguodala |
10 Granger |
11 Curry |
12 Gordon |
13 Love |
14 Odom |
15 Chandler |
Valmentaja Krzyzewski
Odom Lakersin paidassa vuonna 2007.
Odom (oik.) pitelemässä MM-pokaalia vuonna 2010.
Pehr Malm

Pehr Malm (17. kesäkuuta 1768 Pietarsaari – 2. tammikuuta 1827 Pietarsaari) oli suomalainen kauppaneuvos, laivanvarustaja ja valtiopäivämies.
Pehr Malmin vanhemmat olivat kauppias Niclas Malm ja Maria Nyman ja puolisot vuodesta 1788 Maria Christina Kindman (k. 1798) ja vuodesta 1799 Brita Maria Roos (k. 1819). Kauppias ja laivanvarustaja Peter Malm oli Pehr Malmin poika toisesta avioliitosta.  Pehr Malm kuului tunnettuun pietarsaarelaiseen kauppiassukuun. Hänellä oli huomattava oma kauppalaivasto, joka harjoitti kansainvälistä rahtiliikennettä, ja telakka Pietarsaaressa laivojen rakentamiseen ja korjaamiseen. Malm tuli tunnetuksi myös kulttuurin harrastajana, jolla oli muun muassa huomattava kirjasto. Vieraillessaan Pietarsaaressa 1819 keisari Aleksanteri I kävi Malmin kotona, Malm oli ollut porvarissäädyssä edustaja  Porvoon valtiopäivillä 1809. Malm oli Pietarsaaren kaupunginvanhinten jäsen vuodesta 1797 ja raatimies vuodesta 1803. Kauppaneuvoksen arvon hän sai 1812. Malmin kauppahuoneen liiketoimet päättyivät kuitenkin  hänen kuolemansa jälkeen vararikkoon. Malm oli jo menettänyt aluksiaan haaksirikoissa ja kärsinyt muita tappioita. Kun kauppahuoneen omaisuus myytiin konkurssihuutokaupassa, siitä ei jäänyt velkojen maksun jälkeen Malmin perillisille mitään.
Osmo Anttila

Osmo Antti Olavi Anttila  (10. maaliskuuta 1926 Pori – 4. kesäkuuta 1992 Hattula) oli suomalainen kaupunkineuvos, joka toimi Hyvinkään kaupunginjohtajana.
Osmo Anttilan vanhemmat olivat varatuomari Frans Walter Anttila ja Elsa Sofia Niemi ja puoliso vuodesta 1947 lähtien Henny Inkeri Lilja. Anttila tuli ylioppilaaksi 1945 ja valmistui valtiotieteen maisteriksi Helsingin yliopistosta 1948. Hän oli Porin kaupungin työnvälitystoimiston osastonhoitaja 1948–1952 ja rakennuslautakunnan sihteeri 1952–1956 ja Lauritsalan kauppalanjohtaja 1956–1962. Hyvinkään kaupunginjohtajana Anttila toimi 1962–1989. Porin kaupunginvaltuuston jäsen Anttila oli 1954–1956. Kaupunkineuvoksen arvonimen hän sai vuonna 1983. Anttila oli HYKS:in liittovaltuuston jäsen noin 25 vuotta ja sen puheenjohtaja 1981–1988. Hän oli curlingin innokas harrastaja ja toimi muun muassa Suomen Curlingliiton puheenjohtajana.
Aiheesta muualla

Näin hallitaan Hyvinkäällä, Helsingin Sanomat, 19.11.1978, s. 13.
Paha nakki

| Paha nakki Turo’s Hevi Gee |
| --- | --- | --- |

Studioalbumin tiedot
 Julkaistu: 2010
 Tyylilaji: huumorirock
 Kesto: 39.04
 Levy-yhtiö: Power
Turo’s Hevi Geen muut julkaisut
| Kaikkien aikojen parhaat 2010 | Paha nakki 2010 | Yhden tähden tähden 2014 |
Paha nakki on huumorirock-yhtye Turo’s Hevi Geen studioalbumi. Se julkaistiin heinäkuussa 2010.
Kappaleet

Jos ette soita – 2.30
Satasen Samara – 2.48
Jos kytkin kestää kotiin – 3.09
Kiilaillaan – 2.50
Pensa on kallista – 3.10
Automaalari – 2.54
Lantionpohjahissiharjoitus – 3.02
Digiboxin luona – 3.22
Ei se siitä – 3.06
En päivääkään juomatta ois – 3.02
Kappaleet > 25vee bonusraidat

Poliisi – 2.32
Portsarin elämää – 2.38
Juomalaulupotpuri – 4.01
Proud Mary
Rotunainen
Rullaan joen rantaan
Kotikalja
Makeuden kutsu
Olen rapulainen
Aiheesta muualla

Paha nakki discogs.com -sivustolla (englanniksi)
Pehr Sommar

Pehr Georg Johan Sommar (14. syyskuuta 1915 Heinola – 18. tammikuuta 2008 Kauniainen) oli suomalainen insinööri, yrittäjä ja yritysjohtaja, joka sai teollisuusneuvoksen arvonimen.
Sommarin vanhemmat olivat toimitusjohtaja, diplomi-insinööri Georg Alexander Sommar ja Ilmo Gretel Svinhufvud, presidentti P. E. Svinhufvudin tytär. Hänen puolisonsa 1940–2000 oli Aino Alina Hälvä. Vuorineuvos, yritysjohtaja Ebbe Sommar oli Pehr Sommarin veli. Sommar tuli ylioppilaaksi Kulosaaren ruotsalaisesta yhteiskoulusta 1934 ja perehtyi sitten metallialaan Saksassa. Koneenrakennus- ja metallurgiainsinööriksi hän valmistui 1939 ja meni töihin saksalaistehtaaseen, josta hän joutui palaamaan Suomeen sodan sytyttyä.  Talvisotaan osallistunut Sommar tuli isänsä perustaman Metallikutomo-yhtiön teknilliseksi johtajaksi, mutta joutui myös jatkosotaan, jossa hän haavoittui vakavasti syksyllä 1941. Vuonna 1946 Tammisaareen siirretyn Metallikutomon toiminta jatkui Tammisaaren Metallikutomo -nimisessä yrityksessä, joskin Sommar toimi myös asiantuntijana Sotevassa vuoteen 1948. Tuotekehityksestä kiinnostunut Sommar patentoi useita keksintöjään ja perheyritykseen perustettiin hänen johdollaan uusia yhtiöitä kuten Polarkudos, jonka toimitusjohtajana Sommar myöskin työskenteli.  Teollisuusneuvos Sommarista tuli 1970. Tammet Oy, joksi Tammisaaren Metallikutomo oli muuttanut nimensä, sai  valtakunnallisen yrittäjäpalkinnon 1982 ja kansainvälisen vientipalkinnon 1985. Yrityksen toimitusjohtajan tehtävät Sommar luovutti tyttärelleen 1985. Sotilasarvoltaan Sommar oli reservin insinöörimajuri. Hän kuoli 92-vuotiaana Kaunialan sotavammasairaalassa.
Papuan maanjäristys 1976

| Papuan maanjäristys 1976 |
| --- | --- |

Päivämäärä:  25. kesäkuuta 1976
Magnitudi:  7,1 (Mw)
Maat, joihin vaikutukset ulottuivat:   Indonesia
Henkilövahingot:  422 kuollutta,  yli 5 000 kadonnutta
Papuan maanjäristys 1976 oli Papuan provinssissa Indonesiassa tapahtunut maanjäristys, joka oli voimakkuudeltaan 7,1 Richterin asteikolla.
Vahingot ja kuolonuhrit

Mutavyöryt nostivat kuolleitten määrää 72:lla.[lähde? ] 5 000–9 000 ilmoitettiin kadonneiksi ja heidän oletettiin menehtyneen. Kuusi kokonaista kylää tuhoutui.
Pehr Vilhelm Wargentin

Pehr Wilhelm Wargentin (1717-1783)
Pehr Vilhelm Wargentin (11. syyskuuta 1717 – 13. joulukuuta 1783) oli oman aikansa tunnetuimpia ruotsalaisia tähtitieteilijöitä. Hän keskittyi Jupiterin kuiden tutkimiseen. Lisäksi hän on kehittänyt Ruotsi-Suomen väestötilastoa sekä julkaissut lukuisia tutkimuksia myös geofysiikan alalta.  Hänen mukaansa on nimetty yksi kuun kraattereista.
Wargentin kutsuttiin vuonna 1739 Ruotsin Kuninkaallisen Tiedeakatemian pysyväksi sihteeriksi. Hän toimi hyvin pitkän sihteerikautensa aikana, 34 vuotta, menestyksekkäästi ja tehokkaasti Akatemian hyväksi kehittäen erikoisesti kontaktit ulkomaisiin akatemioihin, muun muassa Englannin, Ranskan ja Venäjän tiedeakatemioihin.
Sukujuuriltaan Wargentin kuului turkulaiseen, alun perin Saksasta kotoisin olevaan kauppiassukuun. Hänen setänsä oli Joachim Wilhelminpoika Wargentin ja tätinsä Anna Wargentin oli pietistijohtaja Petter Schaeferin vaimo. Pehr Vilhelmin isä oli kirkkoherra Wilhelm Wilhelminpoika Wargentin.
Paha maa (albumi)

| Paha maa Kauko Röyhkä & Narttu |
| --- | --- | --- |

Studioalbumin tiedot
 Äänitetty : lokakuu 1987, Millbrook, Helsinki
 Julkaistu: 1987
 Tuottaja(t): Mats Huldén
 Tyylilaji: pop rock
 Kesto: 23.42
 Levy-yhtiö: Euros
Kauko Röyhkän muut julkaisut
| Mielummin vanha kuin aikuinen 1987 | Paha maa 1987 | Ihmelapsi 1988 |
Paha maa on Kauko Röyhkän minialbumi vuodelta 1988. Se julkaistiin bonuksena vuonna 2000 Mielummin vanha kuin aikuinen -albumin CD-versiolla. ”Paha maa” on Röyhkän omien sanojen mukaan paras Nartun tekemä kappale. Tommi Vikstenin mielestä puolestaan ”Olen messias” on hänen Narttu-aikakautensa parhaimmistoa.
Kappaleet

Sävellykset ja sanoitukset Kauko Röyhkä, paitsi A1 ”Paha maa” säv. Kauko Röyhkä ja Tommi Viksten / A2 ”Pois valoista” säv. Kauko Röyhkä ja Heikki Tikka / B2 ”Väärässä filmissä” säv. Kauko Röyhkä ja Heikki Tikka. Sovitukset Kauko Röyhkä & Narttu.
A-puoli
Paha maa – 5.42
Pois valoista – 4.14
Olen messias – 3.54
B-puoli
Majavalakki – 2.58
Väärässä filmissä – 3.53
Degalii – 2.58
Tekijät > Muusikot

Kauko Röyhkä – laulu
Tommi Viksten – kitarat
Mats Huldén – basso, tuotanto
Heikki Tikka – rummut, koskettimet
Tekijät > Muuta

Äänitys: Juha Heininen / Millbrook Studio, lokakuu 1987
Paavo Korpisaari

Paavo Korpisaari vuonna 1949.
Paavo Rafael Korpisaari (vuoteen 1906 Roschier; 28. marraskuuta 1886 – 25. maaliskuuta 1950) oli suomalainen taloustieteilijä ja filosofian tohtori, joka toimi vuosina 1930–1932 Kansallisen Kokoomuksen kansanedustajana Viipurin läänin läntisestä vaalipiiristä.
Suku

Korpisaari syntyi Ilmajoella. Hänen vanhempansa olivat agronomi Paul Rudolf Roschier ja Siveä Sigrid Amanda Hirvinen. Hän meni vuonna 1911 naimisiin Ilma Lovisa Enebergin (myöh. Kivikataja) kanssa, joka oli senaattori Waldemar Enebergin tytär.
Ura

Korpisaari kirjoitti ylioppilaaksi 1905. Hänestä tuli filosofian kandidaatti (1907), maisteri (1908), lisensiaatti (1915) ja lopulta tohtori (1919). Korpisaari sai professorin arvonimen kansanedustajakautensa jälkeen 1945.
Korpisaari oli Kotkan työväenopiston johtajana 1911–1915 ja Kauppalehden päätoimittajana 1916–1917 sekä Kauppalehti Oy:n toimitusjohtajana 1916–1918. Hän oli Suomen pankkiyhdistyksen asiamies 1916–1918, Maakuntain keskuspankin johtokunnan jäsen 1919–1921 sekä Suomen tukkukauppiaiden liiton ja sen tytärjärjestöjen asiamies 1922–1945 ja Suomen tukkukauppiaiden liiton toimitusjohtaja 1946–1950. Korpisaari oli lisäksi Kauppakorkeakoulun vt. kauppaopin professorina vuosina 1920, 1925 ja 1929 ja hän toimi muun muassa Suomen Liikemies-Yhdistyksen sihteerinä.